Rebħa għal Lija A. li tħallihom jittamaw Minn Cristian Muscat Lija Athletic …………..2 Tarxien Rainbows ….0 L ija Athletic kisbu rebħa meritata u importanti ta' 2-0 kontra Tarxien Rainbows, biż-żewġ goals jaslu wieħed f'kull taqsima. B'din ir-rebħa, Lija laħqu lil Tarxien Rainbows fil-post ta' qabel l-aħħar u fetħu tamiet ġodda li jistgħu jżommu posthom fl-ogħla diviżjoni għalkemm iċ-ċansijiet tagħhom huma limitati … iżda fil-football kollox jista' jseħħ. L-ewwel azzjoni waslet fil-11-il minuta meta l-free-kick ta' Valdo Alhinho, ġie salvat parzjalment mill-goalkeeper tar-Rainbows, Jurgen Borg, biex id-difiża kklerjat kull periklu. Tarxien wieġbu erba' minuti wara u kellhom ferħa bla temma meta wara li rċieva l-ballun minn freekick, Vito Plut għola tajjeb u permezz ta' daqqa ta' ras mill-viċin tefa' ġewwa iżda l-assistent referee, Edward Spiteri, kien pront u għolla l-bandiera minħabba li ġġudika li l-attakkant Slo­ven kien jinsab f'pożizzjoni ta' offside. Fid-19-il minuta, Lija fet­ħu l-iskor meta wara li rċieva minn cross ta' Valdo Alhinho, Leon Muscat niżżel il-ballun bir-ras lejn Feranndo Brandan li kellu xutt insidjuż jitkompla għal ġewwa mill-viċin minn MIGUEL PEREZ JIMENEZ. Dan il-goal ipprovda injezzjoni morali lil Lija u fil-25 minuta resqu viċn li jirduppjaw l-iskor meta minn azzjoni perfetta maħduma bejn bosta players, kien Fernando Brandon li finalment kellu konklużjoni tgħaddi tħakkek mal-lasta. Tliet minuti wara, Tar­xien irrispondew minn Daren Falzon li xeħet cross għan-nofs b'Raphael Kooh Sohna jkun pront u jogħla tajjeb iżda kellu d-daqqa ta' ras tiegħu minn qagħda ideali tintemm ftit għoli. Huma komplew jippressaw bit-tama li jġibu l-iskor indaqs u wara li rċieva minn cross mix-xellug, kien Edison Bilbao Zarate li minn pożizzjoni ideali, id-daqqa ta' ras tiegħu ntemmet ftit barra. Minuta qabel tmiem l-ewwel taqsima, Lija kienu għoddhom irduppjaw l-isksor iżda Jurgen Borg kien strumentali għar-Rainbows meta dawwar xutt insidjuz ta' Alhinho f'corner. It-tieni taqsima ftit offriet azzjonijiet peró fis-66 minuta Lija rebħu penalty meta Camilo Escobar mess il-ballun b'idu fil-kaxxa, biex mill 11-il metru FERNANDO BRANDAN ma żbaljax. Dan il-goal kien id-daqqa mortali għat-Tarxinizi li qatt ma rkupraw mill-iżvantaġġ. REFEREES: Edward Spiteri, Ivan Galea